Puolustusvoimien entinen komentaja, kenraali Gustav Hägglund esitti inhorealistisen arvion Ruotsin puolustusvoimien nykytilasta Kenraalin iltahuuto -uutuuskirjansa tiedotustilaisuudessa Helsingissä keskiviikkona.

Kenraali Gustav Hägglund uutuuskirjansa tiedotustilaisuudessa Otavassa 5.9.2018. MIKA KOSKINEN

Hägglund tarttui aihepiiriin, kun kansanedustaja Eero Heinäluoma (sd) kysyi, miten Hägglund näkee Ruotsi-yhteyden ja Ruotsin kanssa tehtävän puolustusyhteistyön tällä hetkellä ja mikä on sen näköala?

Hägglund aloitti pitävänsä erittäin ilahduttavana, että yhteistyötä on.

- Mistä me nyt läheisemmän kumppanin voisimme saada kuin Ruotsista? hän sanoi.

Tämän jälkeen Hägglund alkoi luetella Ruotsin heikkouksia. Ensimmäiseksi hän mainitsi Ruotsin kohtalokkaan päätöksen lakkauttaa asevelvollisuus 2009.

- Sen mukana Ruotsin sotilaallinen kapasiteetti on romahtanut.

Hägglund kertoi olevansa jäsenenä Ruotsin kuninkaallisessa sota-akatemiassa (Kungliga Krigsvetenskapsakademien)

- Siellä on esitetty arvio, jonka mukaan Ruotsi voi saada jotain kokonaismaanpuolustusta aikaan vuoteen 2030 mennessä.

Hägglundin mukaan kriisissä on myös Ruotsin taloudellinen ja henkinen maanpuolustus.

- Ja ilman asevelvollisuutta he eivät saa ihmisiä sinne palkka-armeijaan. Tavoite on 48 000, nyt taitaa olla 36 000.

Hägglundin mukaan Ruotsi-yhteistyö olisi ollut paljon mielekkäämpää 2000-luvun alussa, jolloin Ruotsin puolustusvoimat oli täysin toista maata kuin nyt.

- Meillä (Suomessa) puolustusvoimien sodan ajan vahvuus on nyt suunnilleen puolet kylmän sodan ajoista. Ruotsissa se on vähentänyt 5 prosenttiin. Sen varaan ei voi laskea.

Suomi Ruotsin puskurina

Vaikka Ruotsin armeija on pieni, Hägglund kertoi jo uutuuskirjassaan kannattavansa puolustusliittoa Ruotsin kanssa

- Se ei lisäisi meidän riskejä, mutta lisäisi resursseja varsinkin ilma- ja merivoimien osalta.

Ruotsin osalta tilanne on päinvastainen eikä puolustusliitto Suomen kanssa saa länsinaapurissa kannatusta.

- Riskit lisääntyisivät mutta resurssit eivät siinä mielessä, että Suomihan muutenkin puolustaa Ruotsia ihan oma-aloitteisesti. Eivät he mitään sen kummempaan tee niin kauan kuin me pidämme tätä puolustusta yllä.

- Maahan on säästynyt sodista 200 vuotta päästyään eroon Suomesta, joka ilman liittoakin toimii luotettavana puskurina, hän sanoo kirjassaan.

Ruotsi-yhteistyön taustaa

Suomen ja Ruotsin puolustusyhteistyö on tiivistynyt vuodesta 2007 ja erityisesti tällä vaalikaudella tavalla, jota ei ole koskaan aikaisemmin nähty, kuten Heinäluoma tilaisuudessa totesi.

Suomen kahdenvälisessä puolustusyhteistyössä Ruotsilla on erityisasema. Yhteistyö tähtää Itämeren alueen turvallisuuden sekä Suomen ja Ruotsin puolustuksen vahvistamiseen.

- Suomi ja Ruotsi syventävät puolustusyhteistyötä, jota kehitetään kattamaan operatiivinen suunnittelu kaikissa tilanteissa. Esimerkkejä näistä voisivat olla alueellisen koskemattomuuden turvaaminen tai YK:n peruskirjan 51 artiklan mukaisen kollektiivisen itsepuolustusoikeuden harjoittaminen. Yhteisellä toiminnalla korotetaan välikohtausten ja hyökkäysten kynnystä.

- Kahdenvälisen puolustusyhteistyön syventämiselle ei aseteta ennakkoon rajoitteita, puolustusministeriön kotisivuilla todetaan.

Käytännön tasolla yhteistyö on aktiivista. Lyhyellä aikavälillä Ruotsin kanssa tehtävän puolustusyhteistyön tiivistäminen on mahdollista erityisesti koulutus- ja harjoitustoiminnassa sekä tilannekuvayhteistyössä

Esimerkiksi marraskuussa 2016 ruotsalaisia joukkoja osallistui Rovajärvellä suuren maavoimien vaikuttamisharjoitukseen. Suomalaisia hävittäjiä on taasen osallistunut esimerkiksi syyskuussa 2016 Gotlannissa Ruotsin ilmavoimien harjoitukseen.

Suomi ja Ruotsi allekirjoittivat heinäkuussa Turussa puolustusyhteistyötä koskevan yhteisymmärryspöytäkirjan. Se muodostaa kehyksen Suomen ja Ruotsin väliselle puolustusyhteistyölle. Asiakirjassa kuvataan puolustusyhteistyön tavoitteet sekä luetellaan yhteistyöalueet.

Yhteisymmärryspöytäkirja kattaa Suomen ja Ruotsin rauhan-, kriisi- ja sodanajan puolustusyhteistyön.

Korjattu kirjoitusvirhe otsikosta kello 13.10.